DY «Meteor»

Denne artikkelen omhandler dampyachten fra 1904. For motorskipet fra 1955 med samme navn, se MS «Meteor».DY «Meteor» (kallesignal LCTO / LCQF) var et turistskip bygd for det tyske rederiet Hamburger-Amerikanische Paketvart AG (ofte forkortet til HAPAG) i 1904. Skipet var byggnummer 170 ved det tyske verftet Blohm & Voss AG i Hamburg. I 1914 ble skipet rekvirert av den keiserlige marinen i forbindelse med første verdenskrig. I 1919 ble DY «Meteor» tatt som krigsbytte av Storbritannia. I 1921 kjøpte Det Bergenske Dampskibsselskab (BDS) skipet, og satte henne inn i cruisetrafikk. I 1940 ble skipet rekvirert av den tyske okkupasjonsmakten og ominnredet til hospitalskip. I mars 1945 ble hun senket av sovjetiske fly.


== Historie ==

DY «Meteor» ble bygd for å gå i cruisetrafikk langs norskekysten, og etter overleveringen i mai 1904 ble skipet satt inn i turisttrafikk. Etter utbruddet av første verdenskrig i 1914, ble skipet rekvirert av den keiserlige tyske marinen, og benyttet som losji-skip. I 1919 ble hun tatt som krigsbytte av Storbritannia og underlagt The Shipping Controller og brukt av Royal Mail Packet Co.Ltd i London. I mars 1921 ble DY «Meteor» kjøpt av Det Bergenske Dampskibsselskab, men ble registrert under H.J. Jewell i London. I juni 1922 ble skipet registrert i Norge med Bergen som hjemmehavn. Kjøpesummen var 1,3 millioner kroner. I sommermånedene gikk DY «Meteor» på cruise langs norskekysten, og sommeren 1930 seilte hun sammen med BDS' andre turistyacht MY «Stella Polaris» til Island i anledning landets tusenårsjubileum. I 1935 ble skipet oppgradert med bedre lugarer, ny damesalong og forbedring av maskineriet. I 1939 fikk hun ny radio.
Under det tyske angrepet på Norge i april 1940, lå DY «Meteor» i Bergen. 27. april 1940 ble skipet beslaglagt av den tyske okkupasjonsmakten og ominnredet til hospitalskip. Ombyggingen førte til at mye av innredningen ble ødelagt da det ble gjort plass til sykesaler. DY «Meteor» tjenestegjorde i Østersjøen, men hadde norsk mannskap. I mars 1942 ble hun omdøpt «Rostock». To måneder senere ble hun igjen omdøpt, denne gangen til «Meteor II». 9. mars 1945 ble hun senket av sovjetiske fly ved Pillau (nåværende Baltijsk i Russland), på tross av at hun var merket som hospitalskip. 24 mennesker omkom, 4 av dem var nordmenn. «Meteor» var imidlertid på kanten av internasjonale bestemmelser da hun var merket som hospitalskip samtidig som hun fraktet 230 bevæpnede soldater.


== Skipet ==
DY «Meteor»s tonnasje var ved levering 3 718 bruttoregistertonn, 1 883 nettoregistertonn, og lasteevnen var 1 500 dødvekttonn. Fremdriften ble besørget av to trippel ekspansjon dampmaskiner som drev hver sin propell, og som hadde hver sin kullfyrte kjele. Oppgitt ytelse var 1 550 ihk (indikerte hestekrefter) og 235 nhk (nominelle hestekrefter) for hver av dampmaskinene, noe som ga en toppfart på 12 knop. Ved levering var passasjerkapasiteten 250. Etter ombyggingen i 1935 var passasjerkapasiteten redusert til 205, men til gjengjeld hadde alle lugarene nå fått innlagt kaldt og varmt vann.


== Referanser ==


== Eksterne lenker ==
«D/S Meteor». Lillesand sjømannsforening. Besøkt 18. januar 2019. 
Warsailors.com – Norwegian Homefleet – WW II (engelsk) Besøkt 31. januar 2009